ปัจจัยความเสี่ยง

ความเสี่ยงตามลักษณะธุรกิจ/อุตสาหกรรม

ปัจจัยความเสี่ยงยังคงเป็นปัจจัยเดิมที่มีอยู่ในอุตสาหกรรมยางธรรมชาติ ซึ่งได้ระบุไว้ในปีที่ผ่านๆ มา
เพียงแต่ปัจจัยข้อใดข้อหนึ่งอาจจะมีอิทธิพลสูงต่อระดับราคายางในตลาดโลกมากเป็นพิเศษในปีนั้นๆ
ซึ่งสถานการณ์ ในปี 2551 ก็เป็นสถานการณ์ที่ต่อเนื่องจากเรื่อง Sub Prime ในปี 2550
แต่เกิดการประทุขึ้นอย่างฉับพลันในช่วงครึ่งหลังของปี จากปัญหาสถาบันการเงินชั้นนำต่างๆ
ของโลกมีผลประกอบการขาดทุนอย่างหนักจากสินเชื่อ Sub prime และเป็นลูกโซ่ต่อเนื่อง
ต่อการให้สินเชื่อในภาคธุรกิจจริง ส่งผลต่อการเคลื่อนไหวของราคาในทางลบผลิตภัณฑ์ Commodity
เกือบทุกชนิดในปี 2551 และเกิดการชะลอตัวของเศรษฐกิจโลก
โดยเฉพาะอุตสาหกรรมรถยนต์จึงส่งผลทางลบต่ออุตสาหกรรมยางล้อซึ่งเป็นผู้ซื้อรายใหญ่ของอุตสาหกรรมยางธรรมชาติในที่สุด

1.  ความผันผวนของระดับราคา

การเปลี่ยนแปลงของระดับราคาไม่ว่าขึ้นหรือลง ในช่วงระยะเวลาอันสั้นมาก
จะส่งผลกระทบต่อแนวทางการบริหารของบริษัท
อีกทั้งมีอิทธิพลต่อผู้ที่มีส่วนเกี่ยวข้องในอุตสาหกรรมยางที่พยายามเข้ามาเก็งกำไรในทุกช่วงของ
Supply Chain โดยระดับราคายางได้มีการปรับตัวขึ้นอย่างต่อเนื่องจากปลายปี 2550 จาก 83
บาทต่อกิโลกรัม จนถึงระดับ 107 บาทต่อกิโลกรัม เมื่อเดือนกรกฎาคม 2551 หลังจากนั้น
เริ่มมีการปรับตัวลงอีกครั้งหนึ่งจากวิกฤติการณ์ Credit crunch
ส่งผลต่อตลาดการเงินและตลาดหุ้นทั่วโลก เริ่มปรับตัวลดลงอย่างมีนัยยะสำคัญ
มีการลดวงเงินสินเชื่อที่มีผลต่อภาคเศรษฐกิจจริงอย่างมีสาระสำคัญ
นอกจากนี้ยังมีความกังวลถึงเศรษฐกิจโลกว่าจะเข้าสู่สภาวะถดถอย
ส่งผลต่อปริมาณการบริโภคในผลิตภัณฑ์ Commodity หลายๆ ชนิดโดยเฉพาะน้ำมัน
อย่างไรก็ตามฝ่ายจัดการได้เผชิญกับสถานการณ์ดังกล่าวมาเกือบทุกปี
จึงมีประสบการณ์พร้อมรับการเคลื่อนไหวของเหตุการณ์ดังกล่าวได้ในระดับหนึ่ง
สามารถวางแผนงานของบริษัทฯ ทั้งแผนการผลิตและการวางแผนการจำหน่ายในที่สุด

2.  สภาวะเศรษฐกิจและปริมาณความต้องการใช้ยางธรรมชาติของโลก

จากสภาวะเศรษฐกิจโลกที่เคยเอื้ออำนวยต่ออุตสาหกรรมยางธรรมชาติ
ด้วยเหตุที่ความต้องการใช้ยางธรรมชาติมากกว่าร้อยละ 70 มาจากอุตสาหกรรมยางล้อรถยนต์
สภาวะเศรษฐกิจโลกตลอดจนถึงเศรษฐกิจของภูมิภาคเอเชีย โดยเฉพาะประเทศจีน อินเดีย
และญี่ปุ่น ที่มีการขยายตัวในระดับที่น่าพอใจและอย่างต่อเนื่อง
ความต้องการใช้ยางธรรมชาติมีอยู่ในระดับที่สมดุลต่อปริมาณผลผลิตยางธรรมชาติของโลก
กลับมีความผันผวนอย่างหนักในช่วงสามเดือนสุดท้ายของปี 2551
ปริมาณการค้าและราคาที่ได้มีการตกลงกันไว้ระหว่างผู้ผลิตและผู้บริโภคประสบปัญหาอย่างมาก
มีผู้ประกอบการจำนวนมากขอชะลอการรับมอบสินค้ารวมถึงการเจรจาต่อรองราคาลง
โดยอ้างถึงปัจจัยต่างตามที่ได้กล่าวข้างต้นกิจกรรมทางธุรกิจทางการค้าระหว่างผู้ขายและผู้ซื้อทั้งในส่วนของ
Traditional buyers (ผู้ผลิตยางล้อชั้นนำของโลก) และ ผู้ผลิตรายใหญ่อื่นๆ
หดตัวลงอย่างเห็นได้ชัด
และปัจจัยดังกล่าวนี้จึงมีอิทธิพลสูงสุดในช่วงระยะเวลาใกล้ๆนี้ต่ออุตสาหกรรมยางธรรมชาติ
ทำให้ผู้ประกอบการมีความยากลำบากเป็นอย่างมาก ในการวางแผนงานธุรกิจ
ทุกขั้นตอนนับแต่การขาย แผนการผลิต การจัดซื้อวัตถุดิบ
เพราะฝ่ายจัดการไม่สามารถคาดการณ์ความต้องการของฝ่ายผู้บริโภคได้ถูกต้อง
เนื่องจากยังคงมีการเปลี่ยนแปลงในเชิงลบของเศรษฐกิจโลกอย่างมาก

3.  การแข่งขันภายในประเทศ

ดูข้อมูลหัวข้อการตลาดและสภาวะการแข่งขัน หน้า 20

4. สภาวะภูมิอากาศและ ปริมาณวัตถุดิบ

ผลิตภัณฑ์ยางพารามีลักษณะเป็นสินค้าเกษตรที่ปริมาณผลผลิตเป็นไปตามฤดูกาล
หากปีใดสภาวะอากาศไม่ได้เป็นไปตามปกติ อาทิเช่น สภาวะแห้งแล้งจัด
หรือมีน้ำท่วมในพื้นที่เพาะปลูกย่อมจะส่งผลต่อปริมาณผลผลิตอย่างหลีกเลี่ยงไม่ได้
และส่งผลต่อระดับราคาในที่สุด
ในปีที่ผ่านมาปัจจัยข้างต้นไม่ได้มีผลกระทบต่อระดับราคายางแต่อย่างใด

ความเสี่ยงทางด้านการเงินและการบริหารจัดการ

1. สภาพคล่องทางการเงิน ระดับอัตราดอกเบี้ย และอัตราแลกเปลี่ยน

ช่วงปี 2551 ระดับราคายางในตลาดโลกอยู่ในระดับสูงมาเป็นระยะเวลานานถึง 9 เดือน
ทำให้มีความจำเป็นต้องจัดหาแหล่งวงเงินสินเชื่อจากสถาบันการเงินให้มีเพียงพอต่อการจัดสรรเงินทุนหมุนเวียนของบริษัทฯ
ที่ใช้สนับสนุนปริมาณผลผลิต การซื้อวัตถุดิบและยอดจำหน่าย กล่าวคือ บริษัทฯ
มีความจำเป็นต้องใช้สินเชื่อจากสถาบันการเงินเพิ่มมากขึ้น เมื่อเปรียบเทียบกับปี 2550
เมื่ออุตสาหกรรมได้มีการพลิกผันและราคาตลาดโลกได้ปรับตัวลดลงอย่างรุนแรงในช่วงไตรมาสสุดท้ายของปี
กลับเป็นผลดีด้านหนึ่งให้กับบริษัท คือ
จำนวนเงินทุนหมุนเวียนที่ต้องใช้ในการดำเนินงานของบริษัทก็ลดต่ำลงไปด้วยตามระดับของราคา
นอกเหนือจากการลดลงของปริมาณผลผลิต
บริษัทจึงได้รับความกดดันน้อยลงทางด้านสภาพคล่องทางการเงิน
ภายใต้สภาวะความเข้มงวดที่มีมากขึ้นจากสถาบันการเงินที่มีข้อกังวลจากการถดถอยของเศรษฐกิจโลก
และแนวโน้มตัวเลขการส่งออกของประเทศ

ส่วนของอัตราแลกเปลี่ยน บริษัทฯ
ในฐานะผู้ส่งออกที่มียอดจำหน่ายในรูปของเงินเหรียญสหรัฐอเมริกา
เป็นจำนวนมากและมีการลงทุนในต่างประเทศในระดับหนึ่ง
การเคลื่อนไหวของระดับอัตราแลกเปลี่ยนของประเทศ จึงมีความสำคัญต่อการดำเนินงานของบริษัท
อย่างไรก็ตามการปรับตัวของค่าเงินบาทมีการจัดการดูแลอย่างใกล้ชิดและมีเสถียรภาพ
ภายใต้การดูแลของธนาคารแห่งประเทศไทย
ทำให้ความสามารถในการแข่งขันของผู้ผลิตจากประเทศไทยไม่ได้เปลี่ยนแปลงมากนัก

ปัจจุบันบริษัทฯยังคงได้รับการสนับสนุนอย่างดีและเพียงพอจากสถาบันการเงินหลายแห่งทั้งในประเทศ
และต่างประเทศ ซึ่งนอกเหนือจากแหล่งเงินทุนของบริษัทฯ เองแล้ว
เงินกู้จากสถาบันทางการเงินเป็นช่องทางหลักอีกช่องทางหนึ่งที่บริษัทฯ ใช้สรรหาเงินทุนหมุนเวียน
รองรับการดำเนินงานของบริษัทฯ
ในส่วนของช่องทางการระดมทุนผ่านตราสารหนี้ยังไม่ได้มีความคืบหน้ามากนัก โดยเฉพาะเหตุการณ์
Sub Prime และผลต่อเนื่องถึงวิกฤตการณ์สถาบันการเงินต่างๆ
ที่เกิดขึ้นในอเมริกาส่งผลในทางลบต่อตลาดตราสารหนี้อย่างมาก

2.  ความเสี่ยงด้านนโยบายการบริหารจัดการ

บริษัทดำเนินธุรกิจในอุตสาหกรรมยางพารา ที่มีลักษณะเป็น Commodity Products
และในช่วงหลายปีที่ผ่านมาได้รับอิทธิพลอย่างสูงจากกองทุน Hedge Funds
ทั่วโลกเข้ามาซื้อขายเก็งกำไรเป็นจำนวนมาก
ส่งผลต่อการเคลื่อนไหวของระดับราคาที่มีความผันผวนอย่างรุนแรงในลักษณะที่ไม่เคยเกิดขึ้นมาก่อน
บริษัทซึ่งเป็นผู้ประกอบกิจการที่มีพื้นฐานจากการผลิตจริง
มีโรงงานตั้งอยู่ตามลักษณะภูมิประเทศของแหล่งวัตถุดิบหลัก คือภาคตะวันออก
และภาคใต้ของประเทศไทย จึงมีความจำเป็นที่จะต้องบริหารจัดการ
ทางด้านความเสี่ยงของราคาเพิ่มมากขึ้น นอกเหนือจากทางด้านวัตถุดิบ
ซึ่งการดำเนินธุรกิจที่เกี่ยวข้องสินค้าเกษตรจำเป็นต้องมีการบริหารจัดการที่ดี
มีประสิทธิภาพไม่เช่นนั้นความเสียหายจากการแปรสภาพวัตถุดิบอาจจะเกิดขึ้นได้สูงมาก
อย่างไรก็ตามการคาดการณ์เรื่องราคาในอนาคตเป็นสิ่งที่ทำได้ลำบากจากปัจจัยต่างๆ
ที่มีอิทธิพลต่อการเคลื่อนไหวของราคา
จึงเป็นที่ประจักษ์ชัดว่าการดำเนินธุรกิจยางธรรมชาติมีความสลับซับซ้อนในการบริหารมากขึ้นกว่าในอดีตที่ผ่านมา

ความสัมพันธ์ทางธุรกิจระหว่างผู้ซื้อและผู้ขายที่สร้างขึ้นมาเป็นระยะเวลานานเป็นปัจจัยหนึ่งที่มีส่วนสนับสนุนเป็นอย่างมากต่อการขยายตัวทางธุรกิจ
กล่าวได้ว่าผู้ดำเนินกิจการรายใหญ่ที่ประสบความสำเร็จจะมีประสบการณ์ในอุตสาหกรรมยางพารามาเป็นระยะเวลายาวนานและมุ่งเน้นในอุตสาหกรรมดังกล่าวโดยไม่มีการแตกแนวไปยังธุรกิจประเภทอื่น
การเข้ามาในอุตสาหกรรมยางพาราของผู้ดำเนินกิจการรายใหม่ที่ไม่มีประสบการณ์จึงเป็นไปได้ค่อนข้างยาก
เพราะกลุ่มผู้ซื้อจะให้ความสำคัญต่อประวัติการดำเนินงาน ความเชื่อถือได้ในตัวผลิตภัณฑ์
และชื่อเสียงของคณะผู้บริหารในบริษัท
โดยเฉพาะภายใต้สถานการณ์ที่มีการเปลี่ยนแปลงทางด้านราคาอย่างรุนแรงทั้งในทางบวกและทางลบ
ซึ่งจะส่งผลผูกมัดต่อสัญญาซื้อขายที่ได้มีการตกลงไปแล้วในที่สุด

การกำหนดแนวทางการทำการตลาด นโยบายราคาขาย
เป็นยุทธศาสตร์สำคัญที่จะมีผลต่อการทำงานของหน่วยงานอื่นๆที่ประกอบเข้าอยู่ในองค์กร
ความมีประสิทธิภาพของบุคลากร ที่ต้องมีความเชี่ยวชาญและประสบการณ์
พร้อมต่อการเปลี่ยนแปลงของสถานการณ์ ในยุคโลกาภิวัตน์ ปรับรูปแบบกระบวนได้ทันท่วงที ซึ่ง ณ
ปัจจุบัน การคาดการณ์แนวโน้มทางอุตสาหกรรมมีโอกาสคลาดเคลื่อนได้มาก
เนื่องจากมีปัจจัยต่างๆที่อาจจะเกิดขึ้นโดยมิได้คาดหมาย
และส่งผลกระทบต่อผลการดำเนินงานของบริษัทฯ ได้อย่างมีสาระสำคัญ
การบริหารงานจึงต้องมีความพร้อมที่จะต้องปรับตัวตลอดเวลา

คณะผู้บริหารของบริษัท ศรีตรังแอโกรอินดัสทรี จำกัด (มหาชน)
นับเป็นกลุ่มบุคคลคณะหนึ่งที่มีประสบการณ์ในอุตสาหกรรมยางธรรมชาติมาเป็นระยะเวลานาน
สถานะของผู้บริหารจึงเป็นที่ยอมรับของผู้เกี่ยวข้องทางธุรกิจทั้งในประเทศและต่างประเทศ
ทำให้บริษัทมีความเสี่ยงด้านความอยู่รอดในกรณีที่มีการเปลี่ยนแปลงผู้บริหาร
ซึ่งเป็นกลุ่มผู้ถือหุ้นรายใหญ่ด้วย
หรืออีกด้านหนึ่งอาจทำให้ผู้ถือหุ้นรายใหญ่รายอื่นไม่สามารถเข้ามาครอบงำกิจการเพื่อเปลี่ยนแปลงการจัดการ
ในกรณีที่ฝ่ายจัดการปัจจุบันไม่สามารถบริหารงานให้เป็นไปตามเป้าหมายหรือมีการกำหนดแนวทางธุรกิจที่คลาดเคลื่อนไปจากแนวโน้มอุตสาหกรรมยางธรรมชาติเป็นอย่างมากจนส่งผลกระทบในทางลบแก่ผู้ถือหุ้น